作者：陈
词牌/韵律：兰陵王

paragraphs: 角声切。
何处梅梢弄雪。
还乡梦，玉井楼前，千朵芙蕖插空碧。
邻翁问消息。
为说红尘倦客。
应怜笑、弓剑旌旗，底事留人未归得。
淮山旧相识。
记急处笙歌，静里锋镝。
隋堤杨柳犹春色。
嗟十载人事，几番棋局，青油年少已鬓白。
漫惆怅京国。
朱墨。
困无力。
似病鹤樊笼，老骥羁勒。
夕阳不系栖林翼。
待添竹东圃，种松西陌。
功名休问，吾老矣，付俊杰。